b'\n_START_ARTICLE_\nArnulf Kolstad\n_START_SECTION_\nBiografi\n_START_PARAGRAPH_\nI studietiden i Trondheim fra 1962 var han aktiv i Studentersamfundet og redakt\xc3\xb8r av studentavisa Under Dusken._NEWLINE_Han studerte f\xc3\xb8rst ingeni\xc3\xb8rgeologi, ble sivilingeni\xc3\xb8r i 1966, og vitenskapelig assistent p\xc3\xa5 NTNU rett etterp\xc3\xa5. Han ble s\xc3\xa5 dr.ing. p\xc3\xa5 NTNU i 1973 p\xc3\xa5 en avhandling om teknologutvikling og arbeidsforhold. Han studerte ogs\xc3\xa5 \xc3\xb8konomi, sosiologi og psykologi. Han var ogs\xc3\xa5 medlem av Trondheim bystyre for Sosialistisk Folkeparti, hvor han presenterte en rekke radikale forslag. Kolstad var ansatt ved Universitetet i Bergen, Psykologisk institutt fra 1972, som f\xc3\xb8rsteamanuensis i sosialpsykologi fra 1976, f\xc3\xb8r han i 1978 ble f\xc3\xb8rsteamanuensis ved Aalborg Universitet. I 1986 kom han tilbake til NTNU, hvor han har v\xc3\xa6rt siden. Han var ogs\xc3\xa5 instituttstyrer ved Psykologisk institutt fra 1990 til 1992. _NEWLINE_Kolstad avla den filosofiske doktorgraden i psykologi ved Universitetet i Bergen i 1984 mens han arbeidet i Aalborg. Avhandlingen hans var en epidemiologisk unders\xc3\xb8kelse blant barn og unge med tittelen Til diskusjonen om sammenhengen mellom sosiale forhold og psykiske strukturer, og pr\xc3\xb8veforelesningene 6. juni 1984 var om Livskvalitet som begrep og aktuelle kartleggingsmetoder og Sosiokulturelle kjennetegn p\xc3\xa5 gode oppvekstmilj\xc3\xb8, med spesiell vekt p\xc3\xa5 betydningen av sosial endring og mobilitet. De ble utgitt i Psykologisk rapportserie 1985.  Han har siden gitt ut en rekke studier om oppvekstmilj\xc3\xb8, helsevesen, psykiatri og fengselsvesen. Etter at han gikk av med pensjon ved NTNU var han professor II ved Institutt for sykepleierutdanning ved H\xc3\xb8gskolen i Nesna og tok mastergrad i litteraturvitenskap ved NTNU med masteroppgave om den kinesiske forfatteren Mo Yan._NEWLINE_Kolstad forsker innen sosialpsykologi, kulturpsykologi, politisk psykologi, milj\xc3\xb8psykologi, \xc3\xb8kologisk psykologi, mental helse og psykisk helsearbeid._NEWLINE_Han har markert seg som tilhenger av fortsatt universitetsdemokrati ved NTNU og universiteter generelt, og som kritiker av utviklingen ved NTNU, med ansatte ledere. Han har argumentert med at makt etter hans oppfatning er for er sentralisert og adskilt fra demokratiske prosesser i de senere \xc3\xa5rene ved NTNU._NEWLINE_I 2010 kritiserte han tildelingen av Nobels fredspris til Liu Xiaobo. If\xc3\xb8lge Kolstad ville kineserne oppfatte prisen som et tegn p\xc3\xa5 at vestlige land ikke har gode nok kunnskaper om kinesisk historie og styresett._NEWLINE_H\xc3\xb8sten 2011 utga Kolstad ti bind av sine samlede tekster fra siste 20 \xc3\xa5r, i kommisjon hos Marxist Forlag._NEWLINE_Kolstad var nr. 66 p\xc3\xa5 partiet R\xc3\xb8dt sin liste i kommunevalget i Trondheim i 2015.'